text: Eyðvør og Adrian best í august
text: #000001
text: Í harðari kapping við Heidi Sevdal úr NSÍ, bleiv Eyðvør Klakstein vald sum besti spælarin í august mánaða. Hjá monnunum var eingin ivi. Við nærum fullum stigatali, varð Adrian Justinussen úr HB valdur til besta spælara
text: #000002
text: Eyðun Klakstein handaði í dag dóttrini Eyðvør gávukekk og standmynd sum prógv um, at hon var best í august (Mynd: Bjarni Enghamar/fsf.fo)
text: #000003
text: Eftir at hava luttikið í Champions League í síðstu viku, høvdu kvinnurnar úr KÍ aftur dyst í Betri Deildini leygardagin, tá tær vóru á vitjan hjá Víkingi í Sarpugerði. Undan dystinum varð Eyðvør Klakstein kunngjørd og heiðrað sum besti spælarin í august.
text: #000004
text: Eyðvør vann eisini heiðurin fyri juni/juli, og sigast má at hon og liðfelagarnir úr KÍ hava havt eitt sera gott kappingarár, har tær longu hava tryggjað sær FM heitið.
text: #000005
text: Sjálv hevur Eyðvør skorað 19 mál í 19 dystum, sum má sigast at vera framúr hagtøl.
text: #000006
text: Tað var pápi Adrian, Rúni Justinussen, ið vegna Fótbóltssamband Føroya stóð fyri handanini. Rúni var í nógv ár ein av berandi kreftunum á sterka GÍ liðnum, sum í 90’unum millum annað vann fýra FM heitir á rað. Harafturat er Rúni Justinussen eisini skrásettur fyri ein A-landsdyst fyri Føroyar, sum var á heimavølli móti Kekkoslovakia í 1993 (Mynd: Bjarni Enghamar/fsf.fo)
text: #000007
text: Nærum fult stigatalTað var um reppið, at bóltsnillingurin við fantastiska sparkiteknikkinum, Adrian Justinussen úr HB av álvara gjørdi slætt borð, tá besti spælarin í Betri Deildini hjá monnum í august mánað skuldi veljast.
text: #000008
text: Tá talt varð saman, hevði Adrian Justinussen fingið 24 av 27 møguligum stigum. Nummar 2 gjørdist Sølvi Vatnhamar úr Víkingi, meðan Bjarki Nielsen úr B36 endaði á triðja plássi í atkvøðugreiðsluni.
text: #000009
text: – Hetta var ein deiligur heiður at fáa, og eg eri sjálvandi glaður og takksamur fyri at verða valdur. Annars hevur hetta kappingarárið gingið hampuliga væl. Tapið fyri KÍ í dag gjørdi tó at møguleikin fyri FM fánaði eitt sindur, men vit eru enn við í steypakappingini, og hana ætla vit okkum sjálvandi at vinna, sigur Adrian Justinussen við heimasíðuna hjá FSF.
text: #000010
text: At tað hevur gingið væl hjá Adriani Justinussen í hesum kappingarárinum, sæst eisini aftur á máltindinum, har hann í løtuni er á 2. plássi við 15 málum. Ovastur á tindinum er Páll Klettskarð úr KÍ við 16 málum.
text: #000011
text: Tað eru landsliðsvenjarar, miðlafólk og viðmerkjarar, ið atkvøða fyri besta spælara hvønn mánað. Fyri heiðurin fingu Eyðvør Klakstein og Adrian Justinnussen handað eitt gávukort upp á 1.000 krónur hvør frá matstovuni HAPS í Havn, umframt eina glasstandmynd, ið er latin av Betri.
text: #000012